Hai, Sorana Cîrstea! Sportiva s-a calificat în turul al treilea la Miami Open
Sorana Cîrstea aduce o mare bucurie pentru tenisul din România.
După ce a rămas singura reprezentantă a ţării noastre la Miami Open, jucătoarea în vârstă de 33 de ani, situată pe locul 24 WTA, a trecut autoritar de Sloane Stephens din Statele Unite şi s-a calificat în turul al treilea.
Partida dintre Sorana Cîrstea şi Sloane Stephens (31 de ani, poziţia 41 în clasamentul WTA) s-a încheiat cu scorul de 6-2, 6-1.
Meciul s-a jucat pe durata a doua zile
Meciul a fost unul cu probleme, întinzându-se pe durata a două zile. Sorana şi învingătoarea de la US Open din 2017 au început partida vineri seară. Totul s-a întrerupt însă în primul set, când scorul era 5-2 în favoarea Soranei Cîrstea, chiar după ce aceasta conducea cu 4-0.
Ploaia a oprit meciul chiar atunci când Sloane Stephens se pregătea să servească, iar reluarea a fost programată pentru a doua zi (sâmbătă), începând cu ora 18:00. Programul a fost din nou dat peste cap, astfel că Sorana a intrat pe teren spre orele târzii ale nopții în România.
La reluare, jucătoarea româncă a reușit rapid un break și a încheiat primul set cu scorul de 6-2. Al doilea set a fost la fel de dominat de către Cîrstea, care a oferit un tenis impecabil: servicii excelente, retururi agresive și decizii inspirate în privința momentelor de a ataca.
Scorul s-a dus rapid la 5-0, perioadă în care Sorana a reușit să facă două break-uri. Meciul s-a încheiat cu scorul de 6-2, 6-1 în favoarea româncei, care și-a luat astfel revanșa pentru înfrângerea suferită pe 10 martie la Indian Wells, când pierduse cu 0-6, 5-7.
Sorana o înfruntă acum pe Daria Kasatkina, locul 11 WTA
În turul al treilea de la Miami Open, Sorana Cîrstea o va întâlni pe ocupanta locului 11 mondial, Daria Kasatkina (26 de ani). Sportiva din Rusia a învins-o pe Claire Liu, după ce americanca a abandonat meciul la scorul de 6-0, 1-0 în favoarea adversarei.
La fel ca la Sorana, meciul celor două a început vineri și s-a reluat sâmbătă, după ce a fost întrerupt la scorul de 2-0.
La Miami Open, Sorana rămâne singura jucătoare din România în competiție, după ce Simona Halep, Jaqueline Cristian și Ana Bogdan au fost eliminate în prima rundă.
Sorana Cîrstea are deja garantat un cec în valoare de 59.000 de dolari și 65 de puncte WTA, însă trebuie să-și apere semifinala de anul precedent.